**Likumprojekta “Grozījumi Pievienotās vērtības nodokļa likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Pievienotās vērtības nodokļa likumā” (turpmāk – likumprojekts) mērķis ir izpildīt saistības pret Eiropas Savienību (turpmāk – ES), ieviešot atbilstošos ES tiesību aktus, kā arī precizēt pievienotās vērtības nodokļa (turpmāk – PVN) piemērošanu atsevišķos darījumos, tai skaitā, lai regulējums būtu atbilstošs Eiropas Savienības Tiesas (turpmāk – EST) interpretācijai un būtu nepārprotams. Tādējādi ar šo likumprojektu ar 2019.gada 1.janvāri ir plānots pārņemt ES regulējumu darījumos ar vaučeriem un e-komercijas jomā, kā arī precizēt informatīvās atsauces uz ES direktīvām, kuras ir pārņemtas Latvijas tiesību aktos, noteikt skaidru PVN piemērošanu darījumos ar apbūves tiesībām, precizēt atbilstoši EST interpretācijai PVN atbrīvojuma izmaksu pārdales grupas ietvaros veiktajiem darījumiem būtību un saturu, kā arī precizēt aprieztās jeb reversās PVN maksāšanas kārtības piemērošanas tvērumu darījumos ar metālizstrādājumiem. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts ir izstrādāts, lai:* Noteiktu viennozīmīgu PVN piemērošanas tiesisko regulējumu darījumos ar apbūves tiesībām, proti, noteiktu PVN piemērošanas nosacījumus darījumos ar apbūves tiesībām, lai būvētu ēkas vai cita veida būves uz citai personai piederošas zemes;
* Pārņemtu Padomes 2016.gada 27.jūnija direktīvu (ES) 2016/1065, ar ko attiecībā uz vaučeriem piemērojamo režīmu groza Direktīvu 2006/112/EK (turpmāk – Direktīva 2016/1065), lai nodrošinātu PVN tiesisko regulējumu vaučeriem, kas stājas spēkā 2019.gada 1.janvārī;
* Pārņemtu Padomes 2017.gada 5.decembra direktīvas (ES) 2017/2455, ar ko groza Direktīvu 2006/112/EK un Direktīvas 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā (turpmāk – Direktīva 2017/2455) regulējumu, kas stājas spēkā 2019.gada 1.janvārī;
* Pārņemtu Padomes 2006.gada 28.novembra direktīvas 2006/112/EK par kopējo pievienotās vērtības nodokļa sistēmu (turpmāk – Direktīva 2006/112/EK) 199.a panta 1.punkta “j” apakšpunktu daļā par apgrieztās jeb reversās PVN maksāšanas kārtības piemērošanu melno un krāsaino metālu pusfabrikātu piegādei;
* Precizētu Pievienotās vērtības nodokļa likuma 52.panta regulējumu par PVN atbrīvojuma piemērošanu izmaksu pārdales grupas ietvaros veiktajiem darījumiem, ievērojot EST sprieduma lietā C-326/15 DNB Banka nolemto;
* Precizētu un padarītu nepārprotamu Pievienotās vērtības nodokļa likuma 77.pantā noteikto attiecībā uz apgrozījuma sliekšņa vērtību reģistrācijai Valsts ieņēmumu dienesta (turpmāk – VID) PVN maksātāju reģistrā;
* Atbilstoši Eiropas Komisijas (turpmāk – EK) viedoklim un formālajam paziņojumam pārkāpumu procedūras lietā Nr.2018/2149 veiktu izmaiņas Pievienotās vērtības nodokļa likuma regulējumā attiecībā uz apgrieztās jeb reversās PVN maksāšanas kārtības noteikšanu būvizstrādājumu, sadzīves elektronisko iekārtu un sadzīves elektriskās aparatūras piegādēm, kas tika ieviesta ar 2018.gada 1.janvāri.
 |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. 2015.gada 5.martā pieņemtie grozījumi Civillikumā paredz, ka ar 2017.gada 1.janvāri Latvijas tiesību sistēmā tika ieviests jauns tiesību institūts – apbūves tiesība (superficies). Apbūves tiesība ir ar līgumu piešķirta mantojama un atsavināma lietu tiesība, kas nodrošina iespēju apbūves tiesību ieguvējam apbūves tiesīgajam) būvēt nedzīvojamas ēkas vai inženierbūves uz citai personai (zemes gabala īpašniekam) piederošas zemes un lietot tās kā īpašniekam šīs tiesības spēkā esamības laikā. Izvērtējot jauna tiesību institūta “apbūves tiesība” būtību, secināms, ka apbūves tiesību nodošana atbilstoši Pievienotās vērtības nodokļa likuma 1.panta 14.punktam ir pakalpojuma sniegšana, konkrētāk, nemateriāla īpašuma (nemateriālo vērtību un tiesību) pārdošana (nodošana) (Pievienotās vērtības nodokļa likuma 1.panta 14.punkta “a” apakšpunkts). Tā kā atbilstoši Direktīvas 2006/112/EK 15.panta 2.punkta “b” apakšpunktam dalībvalsts apbūves tiesības var uzskatītas arī par lietu tiesībām, kas to turētājam dod nekustamā īpašuma lietojuma tiesības, un tādējādi tās var uzskatīt par materiālu īpašumu, proti, par preci, tad, lai radītu nepārprotamu PVN regulējumu darījumos ar apbūves tiesībām un nostiprinātu PVN regulējuma interpretāciju tiesību akta veidā, ir nepieciešams veikt grozījumus Pievienotās vērtības nodokļa likumā, nosakot, ka ar PVN apliekamā vērtība apbūves tiesību piešķiršanas darījumā ir atlīdzība par apbūves tiesību piešķiršanu un ka izsolē pārdodot apbūves tiesības, ar PVN ir apliekama izsoles cena. 2. Direktīva 2016/1065, kas nosaka PVN piemērošanu darījumos ar vaučeriem ir jāpārņem ar 2019.gada 1.janvāri, lai noteiktu skaidrus un harmonizētus PVN piemērošanas noteikumus attiecībā uz gadījumiem, kad tiek izmantots vaučers, ar kuru iegādājas preci vai pakalpojumu, lai novērstu nekonsekvenci, konkurences kropļojumus, PVN dubultu uzlikšanu vai neuzlikšanu un lai samazinātu PVN maksāšanas izvairīšanās risku ES līmenī. Latvijas Pievienotās vērtības nodokļa normatīvajos aktos šobrīd ir noteikts regulējums PVN piemērošanai darījumos ar tāda veida vaučeriem, kas ir apzīmēti ar vārdiem “dāvanu karte” un “sarunu priekšapmaksas karte”. Dāvanu kartes un sarunu priekšapmaksas kartes gadījumā PVN piemēro, kad atlīdzība par dāvanu karti vai sarunu priekšapmaksas karti tiek saņemta, lai gan reālā preču vai pakalpojumu saņemšana notika vēlākā laika posmā. Pievienotās vērtības nodokļa likuma 124.panta trešā daļa nosaka, ka PVN, kas saskaņā ar šā likuma 129.panta desmito daļu ir iekļauts dāvanu kartes, sarunu priekšapmaksas kartes, braukšanas biļetes (talona), mēnešbiļetes un sporta vai kultūras pasākuma biļetes cenā, PVN maksātājs, kurš minētās kartes vai biļetes realizē savā vārdā, neizmantojot starpniecības pakalpojumus, norāda tā taksācijas perioda PVN deklarācijā, kurā attiecīgā karte vai biļete pārdota lietotājam. Savukārt Pievienotās vērtības nodokļa likuma 129.panta desmitā daļa nosaka, ka reģistrēts PVN maksātājs, kurš veic preču piegādes vai sniedz pakalpojumus par fiksētu cenu (piemēram, dāvanu kartes, sarunu priekšapmaksas kartes, braukšanas biļetes (talonus), mēnešbiļetes, biļetes uz sporta un kultūras pasākumiem), atsevišķu PVN rēķinu neizraksta. Tāpat arī Latvijas Republikas normatīvie akti šobrīd nereglamentē īpašu vaučeru uzskaites kārtību. Līdz ar to patlaban tiek piemēroti vispārīgie normatīvie akti attiecībā uz ieņēmumu atzīšanu un attaisnojuma dokumentu noformēšanas kārtību. Tādu vaučeru, piemēram, dāvanu kartes, taloni u.tml., izlietošanas uzskaiti šobrīd nosaka uzņēmuma vadītājs uzņēmuma grāmatvedības organizācijas dokumentos atbilstoši grāmatvedību reglamentējošo normatīvo aktu prasībām.Tādējādi ir atbilstoši jāprecizē Latvijas Pievienotās vērtības nodokļa likumā noteiktais attiecībā uz vaučeriem, lai tie atbilstu Direktīvai 2016/1065 jāievieš termini “vaučers”, “viena mērķa vaučers” un “vairāku mērķu vaučers”, jānosaka PVN piemērošana darījumos ar vaučeriem un darījuma ar PVN apliekamo vērtību, kā arī to, ka regulējums ir piemērojams vaučeriem, kas izdoti, sākot ar 2019.gada 1.janvāri. Termins “vairāku mērķu vaučers” Pievienotās vērtības nodokļa likumā ir skaidrots plašāk, nekā Direktīvā 2016/1065, bet pēc būtības tas nemaina normas saturu un jēgu. Plašāks skaidrojums ir pamatojams ar Latvijas normatīvo aktu projektu sagatavošanas noteikumu 2.3.nodaļu, vienlaikus ievērojot, ka divi termini nevar viens otru savstarpēji skaidrot. Svarīgi uzsvērt, ka Direktīvas 2016/1065 noteikumi nav attiecināmi uz situācijām, kad galapatērētājs neizmanto vairāku mērķu vaučeru tā derīguma termiņa laikā, un atlīdzību, kas saņemta par šādu vaučeru, patur tirgotājs, kā arī tas, ka PVN piemērošana nemainās attiecībā uz braukšanas biļetēm (taloniem), mēnešbiļetēm, biļetēm uz sporta un kultūras pasākumiem.3. Ar vien vairāk notiek darījumu e-komercijas jomā, kas rada izaicinājumus PVN piemērošanā, tādējādi Padome 2017.gada 5.decembrī ir pieņēmusi Direktīvas 2017/2455 regulējumu, kuras atsevišķām normām ir jāstājas spēkā 2019.gada 1.janvārī:3.1. Pēc EK aplēsēm reģistrētam PVN maksātājam PVN saistību izpilde pārrobežu e-komercijā gadā vidēji izmaksā 8 000 *euro* katrā dalībvalstī, kurā uzņēmums sniedz elektronisko sakaru, apraides un elektroniski sniegtus pakalpojumus vai piegādā preces. Lai mazinātu administratīvu slogu uzņēmumiem un veicinātu it īpaši mazu un vidēju uzņēmumu iesaisti pārrobežu e-komercijas darījumos, no 2019.gada 1.janvāra stājas spēkā grozījumi Direktīvā 2006/112/EK, ar kuriem tiek noteikta robežvērtība ES iekšienē veiktajiem darījumiem 10 000 *euro* apmērā, kuru nepārsniedzot, tādu pakalpojumu, uz ko var attiecināt īpašu PVN režīmu elektroniskajiem pakalpojumiem, piegādes vieta ir pakalpojumu sniedzēja dalībvalstī. Tādējādi ir nepieciešams veikt grozījumus Pievienotās vērtības nodokļa likumā, nosakot, ka elektronisko sakaru, apraides un elektroniski sniegta pakalpojuma sniegšanas vieta ir nosakāma pakalpojumu sniedzēja dalībvalstī, ja kopējā pārrobežu darījumu vērtība (bez PVN) nepārsniedz 10 000 *euro*. 3.2. Uzņēmumi, kuri sniedz elektronisko sakaru, apraides un elektroniski sniegtos pakalpojumus, var nereģistrēties katrā dalībvalstī PVN maksāšanas nolūkam, ja tie ir izvēlējušies izmantot īpašu PVN režīmu PVN deklarēšanai un maksāšanai - mini vienas pieturas aģentūru (*MOSS* režīms). Minētās 10 000 *euro* robežvērtības ieviešana elektronisko sakaru, apraides un elektroniski sniegto pakalpojumu piegādes vietas noteikšanai neierobežo nodokļu maksātāja, kurš sniedz elektronisko sakaru, apraides un elektroniski sniegtus pakalpojumus, iespējas izmantot *MOSS*, piemēram, ja pārrobežu darījumu vērtība ir zemāka par noteikto robežvērtību. Atbilstoši Direktīvai 2017/2455 no 2019.gada 1.janvāra stājas spēkā nosacījums, ka elektronisko sakaru, apraides un elektroniski sniegto pakalpojumu piegādes vietas noteikšana, ņemot vērā pārrobežu darījumu robežvērtību 10 000 *euro* apmērā, ir attiecināma uz periodu, kas ir vismaz divi kalendārie gadi. Tādējādi ir nepieciešams veikt grozījumus Pievienotās vērtības nodokļa likumā, paredzot laika periodu elektronisko sakaru, apraides un elektroniski sniegto pakalpojumu piegādes vietas noteikšanai.3.3. Lai mazinātu administratīvu slogu uzņēmumiem, kuri sniedz elektronisko sakaru, apraides un elektroniski sniegtos pakalpojumus, un vienkāršotu PVN rēķinu izrakstīšanu, atbilstoši Direktīvai 2017/2455 no 2019.gada 1.janvāra stājas spēkā grozījumi Direktīvas [2006/112/EK](http://eur-lex.europa.eu/LexUriServ/LexUriServ.do?uri=CONSLEG:2006L0112:20100115:LV:HTML) 219.a pantā, nosakot, ka PVN rēķina izrakstīšanai ir piemērojami identifikācijas valsts noteikumi. Ņemot vērā minēto, ir nepieciešami grozījumi Pievienotās vērtības nodokļa likuma 128.pantā, precizējot PVN rēķina izrakstīšanu elektronisko sakaru, apraides un elektroniski sniegto pakalpojumu gadījumos un nosakot, ka ir piemērojami identifikācijas valsts, kuru nosaka atbilstoši Pievienotās vērtības nodokļa likuma 140.1 panta pirmās daļas 2.punktam, nosacījumi.3.4. Lai šobrīd piemērotu īpašu PVN režīmu telekomunikāciju, apraides vai elektronisko pakalpojumu sniegšanai, uzņēmums, kurš neveic uzņēmējdarbību ES, nedrīkst būt reģistrēts PVN maksātājs nevienā dalībvalstī. Savukārt, ja uzņēmums, kurš neveic uzņēmējdarbību ES, ir reģistrējies kā PVN maksātājs dalībvalstī (piemēram, dalībvalstī neregulāri veic ar PVN apliekamus darījumus), tad nevar izmantot ne īpašu PVN režīmu PVN maksātājiem, kuri neveic uzņēmējdarbību ES (“ārpussavienības režīms”), ne īpašu PVN režīmu PVN maksātājiem, kuri veic uzņēmējdarbību ES (“Savienības režīms”). Tādēļ tie pašlaik nevar izmantot *MOSS*, un tiem jāreģistrējas kā PVN maksātājiem katrā dalībvalstī. Lai uzņēmumiem, kuri neveic uzņēmējdarbību ES, bet ir reģistrējušies kā PVN maksātāji dalībvalstī, vienādotu iespējas un ļautu izmantot ārpussavienības režīmu, atbilstoši Direktīvai 2017/2455 no 2019.gada 1.janvāra stājas spēkā grozījumi Direktīvas [2006/112/EK](http://eur-lex.europa.eu/LexUriServ/LexUriServ.do?uri=CONSLEG:2006L0112:20100115:LV:HTML) 358.a pantā. Tādējādi nepieciešams veikt grozījumus Pievienotās vērtības nodokļa likuma 140.1 panta pirmās daļas 4.punktā, definīcijā “PVN maksātājs, kas neveic saimniecisko darbību Eiropas Savienībā” svītrojot vārdus “kuram nav cita pienākuma būt reģistrētam Eiropas Savienībā nodokļa maksāšanas vajadzībām”.4. Ar Padomes 2018.gada 2.oktobra īstenošanas lēmumu 2018/1492 Latvijai ir piešķirta atļauja piemērot apgriezto jeb reverso PVN maksāšanas kārtību melno un krāsaino metālu pusfabrikātu piegādei, atkāpjoties no Direktīvas 2006/112/EK 193.panta, atbilstoši Direktīvas 2006/112/EK 199.a panta 1.punkta “j” apakšpunkta tvērumam līdz 2018.gada 31.decembrim. EK 2018.gada 25.maijā ir nākusi klajā ar priekšlikumu Padomes Direktīvai, ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz fakultatīvas apgrieztās maksāšanas sistēmas piemērošanas periodu noteiktām preču piegādēm un pakalpojumu sniegšanai, kam ir paaugstināts krāpšanas risks, un attiecībā uz ātrās reaģēšanas mehānisma cīņai pret krāpšanu PVN jomā piemērošanas periodu, paredzot, ka Direktīvas 2006/112/EK 199.a panta darbības termiņš tiek pagarināts līdz 2022.gada 30.jūnijam. Plānots minēto EK priekšlikumu virzīt apstiprināšanai 2018.gada 6.novembra Ekonomikas un finanšu padomē (ECOFIN) sanāksmē. Šobrīd Pievienotās vērtības nodokļa likuma 143.4 pants paredz, ka apgrieztā jeb reversā PVN maksāšanas kārtība ir piemērojama metālizstrādājumu piegādei un ar to saistītiem pakalpojumiem. Lai saskaņotu Pievienotās vērtības nodokļa likuma 143.4 pantā minēto normas tvērumu ar Direktīvas 2006/112/EK 199.a panta 1.punkta “j” apakšpunktā minēto normas tvērumu, ir nepieciešams veikt grozījumus Pievienotās vērtības nodokļa likuma 143.4 pantā, nosakot tās preču kategorijas, kurām no 2019.gada 1.janvāra ir piemērojama apgrieztā jeb reversā PVN maksāšanas kārtība, un izslēdzot pakalpojumus, kuri neietilpst Direktīvas 2006/112/EK 199.a panta 1.punkta “j” apakšpunkta tvērumā. Apgrieztā jeb reversā PVN maksāšanas kārtība Latvijā ar 2019.gada 1.janvāri ir attiecināma uz šādu melno un krāsaino metālu piegādēm atbilstoši Kombinētās nomenklatūras kodiem:

|  |  |
| --- | --- |
| Kombinētās nomenklatūras kods | Produkts |
| 7207 | Dzelzs vai neleģētā tērauda pusfabrikāti |
| 7208 | Plakani dzelzs vai neleģētā tērauda velmējumi ar platumu 600 mm vai vairāk, karsti velmēti, neplaķēti, bez elektrolītiska vai cita pārklājuma |
| 7209 | Plakani dzelzs vai neleģētā tērauda velmējumi ar platumu 600 mm vai vairāk, auksti velmēti (presēti aukstā stāvoklī), neplaķēti, bez galvaniska vai cita pārklājuma |
| 7210 | Plakani dzelzs un neleģētā tērauda velmējumi ar platumu 600 mm vai vairāk, plaķēti, ar elektrolītisku vai citu pārklājumu |
| 7211 | Plakani dzelzs un neleģētā tērauda velmējumi, ar platumu mazāk nekā 600 mm, neplaķēti, bez elektrolītiska vai cita pārklājuma |
| 7212 | Plakani dzelzs un neleģētā tērauda velmējumi, ar platumu mazāk nekā 600 mm, plaķēti, ar elektrolītisku vai citu pārklājumu |
| 7213 | Stieņi, karsti velmēti, brīvi tītos saišķos, no dzelzs vai neleģētā tērauda |
| 7214 | Citādi dzelzs un neleģētā tērauda stieņi, bez turpmākas apstrādes pēc kalšanas, karstās velmēšanas, karstās stiepšanas vai karstās presēšanas, taču ieskaitot pēc velmēšanas liektus stieņus |
| 7215 | Citādi dzelzs un neleģētā tērauda stieņi |
| 7216 | Dzelzs un neleģētā tērauda leņķi, fasonprofili un speciālie profili |
| 7218 | Nerūsējošais tērauds lietņos vai citās pirmformās; nerūsējošā tērauda pusfabrikāti |
| 7219 | Plakani nerūsējošā tērauda velmējumi, ar platumu 600 mm vai vairāk |
| 7220 | Plakani nerūsējošā tērauda velmējumi, ar platumu mazāk nekā 600 mm |
| 7222 | Citi nerūsējošā tērauda stieņi; leņķi, fasonprofili un speciālie profili no nerūsējošā tērauda |
| 7224 | Citāds leģētais tērauds lietņos vai citās pirmformās; citāda nerūsējošā tērauda pusfabrikāti |
| 7225 | Plakani citādu leģēto tēraudu velmējumi ar platumu 600 mm vai vairāk |
| 7226 | Plakani citu leģēto tēraudu velmējumi, ar platumu mazāk nekā 600 mm |
| 7228 | Citu leģēto tēraudu stieņi; citu leģēto tēraudu leņķi, fasonprofili un speciālie profili; dobi leģētā un neleģētā tērauda stieņi |
| 7407 | Vara stieņi un profili |
| 7604 | Alumīnija stieņi un profili |

5. EST lietā C-326/15 DNB Banka un lietā C-605/15 Aviva Direktīvas 2006/112/EK 132.panta 1.punkta “f” apakšpunktā noteiktā PVN atbrīvojuma piemērošanu izmaksu pārdales grupas ietvaros veiktajiem darījumiem interpretēja šauri, to neattiecinot uz finanšu un apdrošināšanas jomu. Papildus ģenerāladvokātes J.Kokotes secinājumos, kas sniegti lietā C-326/15 DNB Banka un lietā C-605/15 Aviva, (attiecīgi 47.punktā un 36.punktā), analizējot šā atbrīvojuma tvērumu, norāda, ka no Direktīvas 2006/112/EK nav secināms, ka tās 132.panta 1.punkta “f” apakšpunktā paredzētais atbrīvojums būtu piemērojams pārrobežu mērogā. Līdz EST sprieduma lietā C-326/15 DNB Banka un sprieduma lietā C-605/15 Aviva pasludināšanai tika uzskatīts, ka Direktīvas 2006/112/EK 132.panta 1.punkta “f” apakšpunkts ir pārņemts Pievienotās vērtības nodokļa likuma 52.panta 3.2 - 3.4 daļā. Lai Pievienotās vērtības nodokļa likums atbilstu EST spriedumā lietā C-326/15 DNB Banka un spriedumā lietā C-605/15 Aviva nolemtajam, kā arī atbrīvojuma būtībai un tam, ka PVN atbrīvojumi ir piemērojami šauri, ir jāprecizē Pievienotās vērtības nodokļa likums, nosakot, ka PVN atbrīvojumu piemēro neatkarīgās personu grupas sniegtajiem pakalpojumiem šīs grupas dalībniekiem, ja tās ir personas, kas veic Pievienotās vērtības nodokļa likuma 52.panta pirmajā daļā (izņemot šā likuma 52.panta pirmās daļas 2.punktā un no 18. līdz 25.punktā) minētos ar PVN neapliekamos darījumus, un šīs grupas dalībnieki var būt tikai reģistrēti iekšzemes PVN maksātāji. . Neatkarīgā personu grupa informē VID par grupas izveidi un grupas dalībniekiem, iesniedzot iesniegumu brīvā formā un pievienojot rakstveida vienošanos par pakalpojumu sniegšanu, ko neatkarīgā personu grupa sniedz šīs grupas dalībniekiem.6. Pievienotās vērtības nodokļa likumā lietotajai redakcijai par apgrozījuma sliekšņa vērtību reģistrācijai VID PVN maksātāju reģistrā ir jābūt skaidrai un vienotai visā likuma tekstā. Pievienotās vērtības nodokļa likuma 77.panta redakcija ir skatāma kontekstā ar to, ko nosaka Padomes Īstenošanas lēmums, ar ko Latvijas Republikai atļauts piemērot īpašu pasākumu, atkāpjoties no 287.panta Direktīvā 2006/112/EK par kopējo pievienotās vērtības nodokļa sistēmu. Lēmums nosaka, ka Latvijas Republikai atļauj atbrīvot no PVN nodokļu maksātājus, kuru gada apgrozījums nav lielāks par 40 000 *euro*. Vienlaikus arī Mikrouzņēmumu nodokļa likuma 1.panta 1.punkta “b” apakšpunktā ir noteikts, ka mikrouzņēmumam ir jāatbilst kritērijam, ka tā apgrozījums kalendāra gadā nepārsniedz 40 000 *euro*. Ieviešot 40 000 *euro* apgrozījuma slieksni PVN jomā, tas tika saskaņots ar Mikrouzņēmumu nodokļa likumā minēto apgrozījuma slieksni un tādējādi arī nosacījumam attiecībā uz konkrētas vērtības sasniegšanu ir jāatbilst minētajam lēmumam un Pievienotās vērtības nodokļa likuma 59.panta pirmajai daļai. Lai nodrošinātu šādu atbilstību ir nepieciešams Pievienotās vērtības nodokļa likuma 77.pantā vārdu “nesasniedz” aizstāt ar vārdu “nepārsniedz”.7. Ar likumprojektu tiek precizētas normas attiecībā uz apgrieztās jeb reversās PVN maksāšanas kārtības normu tvērumu, atbilstoši EK paustajam viedoklim un formālajam paziņojumam pārkāpumu procedūras lietā Nr.2018/2149. Ievērojot to, ka EK nav piešķīrusi atļauju Latvijai ieviest apgriezto jeb reverso PVN maksāšanas kārtību būvizstrādājumu, sadzīves elektronisko iekārtu un sadzīves elektriskās aparatūras piegādēm, tiek precizēts normatīvais regulējums, nosakot, ka 2018.gada 1.janvārī ieviestā apgrieztā jeb reversā PVN maksāšanas kārtība būvizstrādājumu un sadzīves elektronikas nozarē ir piemērojama līdz 2019.gada 31.decembrim. Ieviešot minēto regulējumu, kopējā fiskālā ietekme uz valsts budžetu tika prognozēta 64,6 milj. *euro* apmērā (no tiem PVN – 40,2 milj. *euro*, savukārt darbaspēka nodokļu ieguvums būtu 24,4 milj. *euro* un darbaspēka nodokļu ieņēmumu palielinājums tika vērtēts kā atgriezeniskais efekts, ko rada aplokšņu algu samazināšanās). Savukārt ar 2020.gada 1.janvāri, atceļot minēto regulējumu, sagaidāms, ka mazināsies radītais pozitīvais efekts no reverso darījumu piemērošanas nozarē, kas savukārt var radīt daļēju ēnu ekonomikas apjomu pieaugumu šajās nozarēs. Tādejādi, vērtējot indikatīvi, apgrieztās jeb reversās PVN maksāšanas kārtības būvizstrādājumu, sadzīves elektronisko iekārtu un sadzīves elektriskās aparatūras piegādēm atcelšanu ar 2020.gada 1.janvāri tiktu radīta negatīva ietekme uz valsts budžeta ieņēmumiem 2020.gadā -35,3 milj. *euro* (t.sk. PVN -23,1 milj. *euro*, VSAOI -8,1 milj. *euro*, IIN -4,1 milj. *euro*).Likumprojekta mērķis ir izpildīt saistības pret ES, ieviešot atbilstošos ES tiesību aktus, kā arī precizēt PVN piemērošanu atsevišķos darījumos, tai skaitā, lai regulējums būtu atbilstošs EST interpretācijai un būtu nepārprotams. Likumprojekts paredz, ka grozījumi stājas spēkā 2019.gada 1.janvārī, savukārt grozījumi, ar kuriem tiek noteikts apgrieztās jeb reversās PVN maksāšanas kārtības piemērošanas termiņš būvizstrādājumu un sadzīves elektronisko iekārtu un sadzīves elektriskās aparatūras piegādēm, stājas spēkā 2020.gada 1.janvārī. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādē ir iesaistīta Finanšu ministrija un VID. |
| 4. | Cita informācija | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums skar:1. reģistrētus PVN maksātājus, kuri veic darījumus ar apbūves tiesībām iekšzemē;
2. reģistrētus PVN maksātājus, kuri veic ar vaučeriem saistītus PVN apliekamus darījumus iekšzemē;
3. reģistrētus PVN maksātājus, kuri sniedz elektronisko sakaru, apraides un elektroniski sniegtos pakalpojumus;
4. reģistrētus PVN maksātājus, kuri neveic uzņēmējdarbību ES, bet ir reģistrējušies VID PVN maksātāju reģistrā;
5. reģistrētus PVN maksātājus, kuri ir melno un krāsaino metālu pusfabrikātu piegādātāji vai saņēmēji;
6. reģistrētus PVN maksātājus, kuri ir būvizstrādājumu piegādātāji vai saņēmēji;
7. reģistrētus PVN maksātājus, kuri ir sadzīves elektronisko iekārtu un sadzīves elektriskās aparatūras piegādātāji vai saņēmēji;
8. reģistrētus PVN maksātājus, kuri ir neatkarīgās personu grupas dalībnieki un darbojas finanšu un apdrošināšanas jomā;
9. nodokļu maksātājus, kuriem ir nepieciešams reģistrēties VID PVN maksātāju reģistrā.

Pēc VID datiem 2018.gada 1.oktobrī reģistrētu PVN maksātāju skaits ir 83 672. |
| 2. | Tiesiskā regulējuma ietekme uz tautsaimniecību un administratīvo slogu | 1. Likumprojekta ieviešana kopumā pozitīvi ietekmēs uzņēmējdarbības vidi.Tiks nodrošināta atbilstoša darījumu veikšana ar apbūves tiesībām, neierobežojot darījumu ar nekustamajiem īpašumiem iespējas un tiesisko noteiktību, nosakot skaidrus noteikumus attiecībā uz PVN piemērošanu darījumiem ar apbūves tiesībām. Tāpat tiks precīzi noteikta PVN piemērošana, ja reģistrēta PVN maksātāja mantu izsolē pārdos tiesu izpildītājs vai maksātnespējas administrators.2. Ar izdarītajiem grozījumiem Pievienotās vērtības nodokļa likumā tiks nodrošināta noteikta un vienāda PVN piemērošana darījumos, kas saistīti ar vaučeriem, tiks novērsta nekonsekvence PVN piemērošanā, konkurences izkropļojumus, PVN dubulta uzlikšana, kā arī PVN neuzlikšana. Vienlaikus tiks mazināti riski, ka būtu iespējama izvairīšanās no PVN maksāšanas. Sākumā var pieaugt administratīvais slogs, klasificējot, kāda veida vaučers tiek piegādāts, jo atkarībā no vaučera veida ir atšķirīgs brīdis, kad tiek piemērotas PVN normas, tomēr tam nevajadzētu būt pārāk lielam slogam.3. Ar grozījumiem Pievienotās vērtības nodokļa likumā attiecībā uz e-komercijas vides sakārtošanu reģistrētiem PVN maksātājiem tiek dotas papildu iespējas efektīvāk veikt uzņēmējdarbību, samazinot administratīvo slogu. Uzņēmumiem, kuri sniedz elektronisko sakaru, apraides un elektroniskus pakalpojumus personai, kura nav PVN maksātāja, pārsvarā tajā dalībvalstī, kurā veic uzņēmējdarbību, un neregulāri sniedz minētos pakalpojumus citās dalībvalstīs, sākot ar 2019.gada 1.janvāri, tiek paredzēta iespēja sniegto pakalpojumu piegādes vietu noteikt pakalpojumu sniedzēja dalībvalstī līdz pārrobežu darījumu robežvērtības 10 000 *euro* apmērā sasniegšanai.Pēc VID sniegtās informācijas *MOSS* režīmu izmanto 98 reģistrēti PVN maksātāji, kuri sniedz elektronisko sakaru, apraides un elektroniskus pakalpojumus personai, kura nav PVN maksātāja. 2017.gadā *MOSS* ir reģistrēti 44 PVN maksātāji, kuru kopējā sniegto elektronisko sakaru, apraides un elektroniskus pakalpojumu vērtība bez PVN iepriekšējā vai kalendārajā gadā nepārsniedz 10 000 *euro*, savukārt 2018.gadā - 40 reģistrēti PVN maksātāji.Papildus atzīmējam, ka pēc EK aplēsēm, ieviešot ES iekšienē robežvērtību pārrobežu darījumiem, 6 500 maziem un vidējiem uzņēmumiem tiks samazināts administratīvais slogs, kas potenciāli varētu nodrošināt šiem uzņēmumiem regulatīvo izmaksu ietaupījumu 13 mlj. *euro* apmērā.Prasība izrakstīt PVN rēķinu, ievērojot prasības visās dalībvalstīs, kurās tiek sniegti elektronisko sakaru, apraides un elektroniskie pakalpojumi, ir ļoti apgrūtinoša. Sākot ar 2019.gada 1.janvāri, izrakstot PVN rēķinu par elektronisko sakaru, apraides un elektroniskajiem pakalpojumiem, būs jāievēro vienas dalībvalsts, t.i., identifikācijas dalībvalsts, noteikumi.Savukārt, sākot ar 2019.gada 1.janvāri, tie uzņēmumi, kuri neveic uzņēmējdarbību ES, bet ir reģistrējušies VID PVN maksātāju reģistrā, varēs izmantot īpašu PVN režīmu (“ārpussavienības režīms”) PVN deklarēšanai un maksāšanai par elektronisko sakaru, apraides un elektroniski sniegtiem pakalpojumiem, tādējādi vairs nereģistrējoties katrā šo pakalpojumu patēriņa dalībvalstī.4. Ar Pievienotās vērtības nodokļa likuma papildināšanu ar jaunu 52.1 pantu, sašaurinot PVN atbrīvojuma piemērošanas tvērumu, tiek negatīvi ietekmētas kredītiestādes un apdrošināšanas kompānijas, kuras līdz EST interpretācijai lietā C-326/15 DNB Banka un sprieduma lietā C-605/15 Aviva par Direktīvas 2006/112/EK 132.panta 1.punkta “f” apakšpunktā minētā PVN atbrīvojuma šauru piemērošanu, to piemēroja saviem pakalpojumiem, kas sniegti neatkarīgās personu grupas ietvaros. Tomēr grūti ir novērtēt, vai tiesiskais regulējums ietekmēs tautsaimniecību. Likumprojektā ietvertajam tiesiskajam regulējumam kopumā ir pozitīva ietekme uz tautsaimniecību ilgtermiņā, jo tiek sakārtota PVN piemērošana, radot godīgāku konkurenci starp nodokļu maksātājiem.  |
| 3. | Administratīvo izmaksu monetārs novērtējums | Likumprojekta administratīvo izmaksu monetāru aprēķinu nav iespējams veikt. Attiecībā uz grozījumiem PVN piemērošanai e-komercijas jomā var secināt, ka administratīvo izmaksu novērtējumam kopumā ir jābūt pozitīvam, jo tiek radītas priekšrocības gan maziem un vidējiem uzņēmumiem, gan trešo valstu uzņēmējiem piemērot vienkāršu PVN iekasēšanas kārtību - *MOSS*.  |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | n-gads | Turpmākie trīs gadi (*euro*) |
| n+1 | n+2 | n+3 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  |  |  | -1 400 000 |  | -36 800 000 | -36 800 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  | -1 400 000 |  | -25 400 000 | -25 400 000 |
| 1.2. valsts speciālais budžets |  |  |  | -1 400 000 |  | -24 600 000 | -24 600 000 |
| 1.3. pašvaldību budžets |  |  |  |  |  | -8 100 000 | -8 100 000 |
| 2. Budžeta izdevumi |  |  |  |  |  | -3 300 000 | -3 300 000 |
| 2.1. valsts pamatbudžets |  |  |  |  |  |  |  |
| 2.2. valsts speciālais budžets |  |  |  |  |  |  |  |
| 2.3. pašvaldību budžets |  |  |  |  |  |  |  |
| 3. Finansiālā ietekme |  |  |  | -1 400 000 |  | -36 800 000 | -36 800 000 |
| 3.1. valsts pamatbudžets |  |  |  | -1 400 000 |  | -25 400 000 | -25 400 000 |
| 3.2. speciālais budžets |  |  |  | -1 400 000 |  | -8 100 000 | -8 100 000 |
| 3.3. pašvaldību budžets |  |  |  | -1 400 000 |  | -3 300 000 | -3 300 000 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  |  |  |  |  |  |  |
| 5. Precizēta finansiālā ietekme |  |  |  |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Fiskālā ietekme uz valsts budžeta ieņēmumiem no apgrieztās jeb reversās PVN maksāšanas kārtības piemērošanas izmaiņām.2018.gada 1.janvārī stājās spēkā grozījumi Pievienotās vērtības nodokļa likumā, kas noteica apgrieztās jeb reversās PVN maksāšanas kārtības piemērošanu elektrotehnikas, t.sk. sadzīves elektronisko iekārtu un elektriskās sadzīves aparatūras piegādēm, būvizstrādājumu un metālizstrādājumu piegādēm.Kopējā fiskālā ietekme gadā uz budžeta ieņēmumiem, ieviešot regulējumu, tika prognozēta 64,6 milj. *euro* apmērā (no tiem PVN – 40,2 milj. *euro*, savukārt darbaspēka nodokļu ieguvums būtu 24,4 milj. *euro*). Darbaspēka nodokļu ieņēmumu palielinājums tika vērtēts kā atgriezeniskais efekts, ko rada aplokšņu algu samazināšanās.Lai aprēķinātu fiskālo ietekmi uz budžeta ieņēmumiem, atceļot minēto regulējumu, tiek ņemta vērā fiskālā ietekme, kas tika aprēķināta ieviešot regulējumu.Apgrieztās jeb reversās PVN maksāšanas kārtības piemērošana melno un krāsaino metālu pusfabrikātu piegādei.No 2019.gada 1.janvāra ir piemērojama apgrieztā jeb reversā PVN maksāšanas kārtība, sašaurinot preču kategorijas un izslēdzot pakalpojumus. Apgrieztā jeb reversā PVN maksāšanas kārtība melno un krāsaino metālu piegādei ir ieviešama uz ierobežotu laika periodu, t.i., līdz 2022.gada 30.jūnijam.Fiskālā ietekme uz valsts budžeta ieņēmumiem no apgrieztās jeb reversās PVN maksāšanas kārtības pagarināšanas iepriekšminētajām piegādēm ir aprēķināta, ņemot vērā grozījumu Pievienotās vērtības nodokļa likumā stāšanos spēkā 2019.gada 1.janvārī un ieviešanu uz laiku līdz 2022.gada 30.jūnijam.Fiskālā ietekme ir aprēķināta 2019.gadam **-1,4** milj. *euro*, 2020.-2021 . gadam **-1,5** milj. *euro* katru gadu.Lai aprēķinātu fiskālo ietekmi, tika izvērtēti reģistrēto PVN maksātāju iesniegto PVN deklarāciju rezultāti (aprēķinos izmantoti NACE 2.red 24. un 25.nodaļas kodi) un modelēta iespējamo rādītāju attīstība par pamatu ņemot:- PVN deklarāciju datus par 2017.–2018.gadu;- kopējo darījumu vērtību;- atmaksājamās un iemaksājamās PVN summas īpatsvaru kopējā darījumu vērtībā;- atmaksājamās un iemaksājamās PVN summas;- datus par iekšzemes kopproduktu 2017-2019. gadam.Apgrieztās jeb reversās PVN maksāšanas kārtības piemērošanas atcelšana būvizstrādājumu un sadzīves elektronikas piegādēm ar 2020.gada 1.janvāri.Vērtējot indikatīvi, apgrieztās jeb reversās PVN maksāšanas kārtības būvizstrādājumu, sadzīves elektronisko iekārtu un sadzīves elektriskās aparatūras piegādēm atcelšanu ar 2020.gada 1.janvāri tiktu radīta negatīva ietekme uz valsts budžeta ieņēmumiem 2020. gadā **-35,3 milj**. *euro* (t.sk. PVN -23,1 milj. *euro*, VSAOI -8,1 milj. *euro*, IIN -4,1 milj. *euro*).Lai aprēķinātu fiskālo ietekmi, tika izvērtēti reģistrētu PVN maksātāju iesniegto PVN deklarāciju rezultāti (aprēķinos izmantoti NACE 2.red 41., 42., 43. un 46., 47.nodaļas kodi) un modelēta iespējamo rādītāju attīstība par pamatu ņemot:- PVN deklarāciju datus par 2017.–2018.gadu;- kopējo darījumu vērtību;- atmaksājamās un iemaksājamās PVN summas īpatsvaru kopējā darījumu vērtībā;- atmaksājamās un iemaksājamās PVN summas.Ar 2020.gada 1.janvāri atceļot ieviesto apgrieztās jeb reversās PVN maksāšanas kārtības piemērošanu būvizstrādājumu un sadzīves elektronikas piegādēm, sagaidāms, ka mazināsies radītais pozitīvais efekts no reverso darījumu piemērošanas minētajās nozarēs, kas savukārt var radīt daļēju ēnu ekonomikas apjomu pieaugumu šajās nozarēs.Fiskālā ieguvuma novērtējums no apgrieztās jeb reversās PVN maksāšanas kārtības ieviešanas minētajām piegādēm ir indikatīvs. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija |  |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Finanšu ministrija nodrošina grozījumu izstrādi Ministru kabineta 2013.gada 3.janvāra noteikumos Nr.17 “Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai”, pārņemot Direktīvas 2017/2455 1.panta 4.punktu, precizējot noteikumu 7.pielikumā preču kategorijas, kurām no 2019.gada 1.janvāra ir piemērojama apgrieztā jeb reversā PVN maksāšanas kārtība saskaņā ar Pievienotās vērtības nodokļa likuma 143.4 pantu, kā arī ar 2020.gada 1.janvāri izslēdzot noteikumu 8.pielikumu. |
| 2. | Atbildīgā institūcija | Finanšu ministrija |
| 3. | Cita informācija | Nav. |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Ar likumprojektu tiek:* pārņemta Padomes 2016.gada 27.jūnija direktīva (ES) 2016/1065, ar ko attiecībā uz vaučeriem piemērojamo režīmu groza Direktīvu 2006/112/EK;
* pārņemta Padomes 2017.gada 5.decembra direktīva (ES) 2017/2455, ar ko groza Direktīvu 2006/112/EK un Direktīvas 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā;
* pārņemts Padomes 2006.gada 28.novembra direktīvas 2006/112/EK par kopējo pievienotās vērtības nodokļa sistēmu 199.a panta 1.punkta “j” apakšpunkts daļā par apgrieztās jeb reversās PVN maksāšanas kārtības piemērošanu melno un krāsaino metālu pusfabrikātu piegādei.
 |
| 2. | Citas starptautiskās saistības | 2017.gada 21.septembra EST spriedums lietā C-326/15 DNB Banka attiecībā uz Direktīvas 2006/112/EK 132.panta 1.punkta “f” apakšpunkta interpretāciju. |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | 1. Padomes 2016.gada 27.jūnija direktīva (ES) 2016/1065, ar ko attiecībā uz vaučeriem piemērojamo režīmu groza Direktīvu 2006/112/EK;
2. Padomes 2017.gada 5.decembra direktīva (ES) 2017/2455, ar ko groza Direktīvu 2006/112/EK un Direktīvu 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā;
3. Padomes 2006.gada 28.novembra direktīva 2006/112/EK par kopējo pievienotās vērtības nodokļa sistēmu.
 |
| A | B | C | D |
| Direktīvas 2016/1065 1.pants |
| Direktīvas 2016/1065 1.panta 1.punkts attiecībā uz 30.a panta 1.punkta pārņemšanu  | Likumprojekta 1.pants (Pievienotās vērtības nodokļa likuma 1.panta 32.punkts) | Ieviests pilnībā  | Likumprojekts neparedz stingrākas prasības |
| Direktīvas 2016/1065 1.panta 1.punkts attiecībā uz 30.a panta 2.punkta pārņemšanu  | Likumprojekta 1.pants (Pievienotās vērtības nodokļa likuma 1.panta 33.punkts) | Ieviests pilnībā | Likumprojekts neparedz stingrākas prasības |
| Direktīvas 2016/1065 1.panta 1.punkts attiecībā uz 30.a panta 3.punkta pārņemšanu  | Likumprojekta 1.pants (Pievienotās vērtības nodokļa likuma 1.panta 31.punkts) | Ieviests pilnībā | Likumprojekts neparedz stingrākas prasības |
| Direktīvas 2016/1065 1.panta 1.punkts attiecībā uz 30.b panta pārņemšanu | Likumprojekta 2.pants (Pievienotās vērtības nodokļa likuma12.1pants) | Ieviests pilnībā | Likumprojekts neparedz stingrākas prasības |
| Direktīvas 2016/1065 1.panta 2.punkts  | Likumprojekta 5.pants (Pievienotās vērtības nodokļa likuma 37.1pants) | Ieviests pilnībā | Likumprojekts neparedz stingrākas prasības |
| Direktīvas 2016/1065 1.panta 3.punkts  | Likumprojekta 21.pants (Pievienotās vērtības nodokļa likuma pārejas noteikumu 32.punkts) | Ieviests pilnībā | Likumprojekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav |
| Direktīvas 2017/2455 1.pants |
| Direktīvas 2017/2455 1.panta 1.punkts attiecībā uz 58.panta 2.punkta pārņemšanu | Likumprojekta 3.pants(Pievienotās vērtības nodokļa likuma 27.panta trešā daļa) | Ieviests pilnībā | Likumprojekts neparedz stingrākas prasības |
| Direktīvas 2017/2455 1.panta 1.punkts attiecībā uz 58.panta 3.punkta pārņemšanu | Likumprojekta 3.pants(Pievienotās vērtības nodokļa likuma 27.panta ceturtā daļa) | Ieviests pilnībā | Likumprojekts neparedz stingrākas prasības |
| Direktīvas 2017/2455 1.panta 1.punkts attiecībā uz 58.panta 4.punkta pārņemšanu | Likumprojekta 3.pants(Pievienotās vērtības nodokļa likuma 27.panta piektā daļa) | Ieviests pilnībā | Likumprojekts neparedz stingrākas prasības |
| Direktīvas 2017/2455 1.panta 2.punkts attiecībā uz 219.a panta 2.punkta “b” apakšpunkta pārņemšanu | Likumprojekta 15.pants(Pievienotās vērtības nodokļa likuma 128.panta ceturtā daļa) | Ieviests pilnībā | Likumprojekts neparedz stingrākas prasības |
| Direktīvas 2017/2455 1.panta 3.punkts  | Likumprojekta 17.pants(Pievienotās vērtības nodokļa likuma 140.1 panta pirmās daļas 4.punkts) | Ieviests pilnībā | Likumprojekts neparedz stingrākas prasības |
| Cita informācija | No 2019.gada 1.janvāra Direktīvas 2006/112/EK 58.pants tiek izteikts jaunā redakcijā, spēkā esošā panta redakciju pārveidojot par 58.panta 1.punktu un papildinot ar 2.-6.punktu. Ņemot vērā, ka ar 2014.gada 1.oktobri Direktīvas 2006/112/EK 58.panta nosacījumi ir pārņemti Pievienotās vērtības nodokļa likuma 27.panta pirmajā un otrajā daļā, tad Direktīvas 2017/2455 1.panta 1.punkts daļā par Direktīvas 2006/112/EK 58.panta 1.punkta nosacījumu pārņemšanu ir jau ieviests Pievienotās vērtības nodokļa likumā. Tā kā VID nodrošina reģistrētu PVN maksātāju uzraudzību nodokļu administrēšanas pasākumu ietvaros, kas izriet no VID deleģētajām funkcijām, Direktīvas 2017/2455 1.panta 1.punkts daļā par Direktīvas 2006/112/EK 58.panta 5.punkta pārņemšanu nav jāpārņem Pievienotās vērtības nodokļa likuma regulējumā. Savukārt Direktīvas 2017/2455 1.panta 1.punkts daļā par Direktīvas 2006/112/EK 58.panta 6.punkta pārņemšanu nav jāpārņem pēc būtības, jo Latvijā no 2014.gada oficiāls maksāšanas līdzeklis ir *euro*.No 2019.gada 1.janvāra Direktīvas 2006/112/EK 219.a pants tiek izteikts jaunā redakcijā, pārveidojot spēkā esošā panta struktūru un papildinot ar jaunu nosacījumu, kas iekļauts šā panta 2.punkta “b” apakšpunktā. Ņemot vērā, ka no 2014.gada 1.oktobra Direktīvas 2006/112/EK 219.a panta 1.punkta nosacījumi ir pārņemti Pievienotās vērtības nodokļa likuma 128.panta pirmajā daļā, Direktīvas 2006/112/EK 219.a panta 2.punkta “a” apakšpunkta nosacījumi ir pārņemti Pievienotās vērtības nodokļa likuma128.panta otrās daļas 1.punktā, Direktīvas 2006/112/EK 219.a panta2.punkta “b” apakšpunkta nosacījumi ir pārņemti Pievienotās vērtības nodokļa likuma 128.panta otrās daļas 2.punktā, un Direktīvas 2006/112/EK 219.a panta 2.punkta “a” apakšpunkta otrā daļa ir pārņemta Pievienotās vērtības nodokļa likuma 128.panta trešajā daļā, tad Direktīvas 2017/2455 1.panta 2.punkts daļā par Direktīvas 2006/112/EK 219.a panta 1.punktu, 2.punkta “a” apakšpunktu un 3.punktu ir jau ieviests Pievienotās vērtības nodokļa likumā. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Direktīvas 2006/112/EK 132.panta 1.punkta “f” apakšpunkts |
| Direktīvas 2006/112/EK 132.panta 1.punkta “f” apakšpunkts | Likumprojekta 8.pants(Pievienotās vērtības nodokļa likuma 52.1 pants) | Ieviests pilnībā | Likumprojekts neparedz stingrākas prasības |
| Cita informācija | Nav. |
| Direktīvas 2006/112/EK 199.panta 1.punkta “j” apakšpunkts |
| Direktīvas 2006/112/EK 199.panta 1.punkta “j” apakšpunkts | Likumprojekta 19.pants(Pievienotās vērtības nodokļa likuma 143.4 pants) | Ieviests pilnībā | Likumprojekts neparedz stingrākas prasības |
| Cita informācija | Apgrieztā jeb reversā PVN maksāšanas kārtība melno un krāsaino metālu piegādei ir ieviešama uz ierobežotu laika periodu, t.i., līdz 2022.gada 30.jūnijam un vismaz uz diviem gadiem.Latvijai par apgrieztās jeb reversās PVN maksāšanas kārtības piemērošanu melno un krāsaino metālu piegādei ir jāinformē EK. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav. |
| Cita informācija | Nav. |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu 2018.gada 31.oktobrī ir ievietota Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu (<http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project522>) un Ministru kabineta tīmekļvietnē <https://www.mk.gov.lv/content/ministru-kabineta-diskusiju-dokumenti> Par likumprojektu tiks sniegta informācija Latvijas Pašvaldību savienībai, Latvijas Brīvo arodbiedrību savienībai, Latvijas Darba devēju konfederācijai, Latvijas Nodokļu konsultantu asociācijai, Latvijas nodokļu maksātāju tiesību asociācijai, Latvijas Nekustamo īpašumu darījumu asociācijai, Latvijas Īpašumu vērtētāju asociācijai, Finanšu nozares asociācijai, Latvijas Republikas Grāmatvežu asociācijai un Latvijas Tirdzniecības un rūpniecības kamerai. |
| 2. | Sabiedrības līdzdalība projekta izstrādē | “Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2018.gada 31.oktobrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese: <http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project522> un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://www.mk.gov.lv/content/ministru-kabineta-diskusiju-dokumenti> ar aicinājumu sabiedrību līdzdarboties līdz 2018.gada 18.novembrim. |
| 3. | Sabiedrības līdzdalības rezultāti | Šobrīd nav informācijas par sabiedrības viedokli. Pēc informācijas nosūtīšanas VI sadaļas 2.punktā minētajām asociācijām, tiks veikti papildinājumi par asociāciju viedokļiem, ja tādi tiks saņemti. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VID. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nemainīs pārvaldes funkcijas un institucionālo struktūru, kā arī netiks veidotas jaunas institūcijas, savukārt esošās institūcijas netiks likvidētas vai reorganizētas. |
| 3. | Cita informācija | Nav. |

Finanšu ministre Dana Reizniece-Ozola